钦定古今图书集成/理学汇编/文学典/第201卷 > 《题怀麓堂诗钞》前人
## 钦定古今图书集成/理学汇编/文学典/第201卷 > 《题怀麓堂诗钞》前人

弘正间，北地李献吉临摹老杜，为槎牙兀傲之词，以
訾謸前人。西涯在馆阁负盛名，遂为其所掩。盖孟阳
生百五十年之后，搜剔西涯诗集，洗刷其眉目，发挥
其意匠，于是西涯之诗，复开生面。譬如张文昌两眼
不见物已久，一旦眸子清朗，历历见城南旧游，岂非
一大快耶！近代诗病，其证凡三，变沿宋、元之窠臼，排
章俪句，支缀蹈袭，此弱病也。剽《唐选》之馀渖，生吞活
剥，叫号隳突，此狂病也。搜郊原之旁门，蝇声蚓窍，晦
昧结愲，此鬼病也。救弱病者必之乎狂，救狂病者必
之乎鬼。传染日深，膏肓之病日盛。孟阳于恶疾沈痼
之后，出西涯之诗以疗之，曰“此引年之药物，亦攻毒
之箴砭也。”其用心良亦苦矣。孟阳论诗，在近代直是
开辟手，举世悠悠，所谓“亲见扬子云禄位容貌不能
动人”，其孰从而信之？可一喟也。癸未夏日书。